Diari Oficial de la Generalitat Valenciana


Sumari del DOGV 2921, del 03-02-1997 (1997/834783)

ORDRE de 24 de gener de 1997, de la Conselleria d'Indústria i Comerç, per la qual es regulen les ajudes en matèria de formació comercial, en el marc del Fons Social Europeu.
-----------------------------------------------------------------------------------------------------------------------------------------------------------------------------

### Dades del document

Número de DOGV
:   2921

Data del DOGV
:   03-02-1997

Secció del DOGV
:   ALTRES DISPOSICIONS

Número del document
:   1997/834783


Data del document
:   24-01-1997

Organisme emissor
:   Conselleria d'Indústria i Comerç

Tipus de document
:   Ordre

ORDRE de 24 de gener de 1997, de la Conselleria d'Indústria i Comerç, per la qual es regulen les ajudes en matèria de formació comercial, en el marc del Fons Social Europeu.  
La Llei de la Generalitat Valenciana 8/1986, de 29 de desembre, d'Ordenació del Comerç i Superfícies Comercials, dictada a l'empara de la competència exclusiva en matèria de comerç interior reconeguda per l'article 34.1.5 de l'Estatut d'Autonomia, en l'article 45 estableix que la Generalitat, a través de la Conselleria d'Indústria i Comerç fomentarà el perfeccionament de la formació dels comerciants, directius i empleats del sector de distribució de béns i serveis.  
Aprovat per la Comissió Europea el 15 de desembre de 1994 el Programa Operatiu del Fons Social Europeu 1994/99 per a la Comunitat Valenciana, es fa necessari establir el procediment per a la concessió d'ajudes a la formació comercial d'acord amb els reglaments CEE números 2.052/88, 4.255/88, 2.081/93 i 2.084/93.  
En virtut d'això,  
ORDENE  
Article 1. Objecte i àmbit  
1. L'objecte d'aquesta ordre és establir el règim de la concessió d'ajudes en matèria de formació que incidisca en el sector de distribució de béns i serveis, per a les accions que s'indicaran, desenvolupades a la Comunitat Valenciana, d'acord amb les consignacions que per a l'exercici 1997 estableix la Llei de Pressupostos per a la Conselleria d'Indústria i Comerç.  
2. El règim d'ajudes serà d'aplicació de la manera que es determina en els articles següents.   
Article 2. Accions susceptibles de suport  
1. Les ajudes es destinaran a la realització de les accions formatives que es desenvoluparan a través dels cursos que seguidament s'indiquen, sense perjudici que, amb caràcter excepcional, puguen atendre's cursos d'especialització professional en activitats comercials.  
- Gestió de l'empresa comercial.  
- Direcció de l'empresa comercial.  
- Tècniques de vendes.  
- Comptabilitat per ordinador.  
- Màrqueting.  
- Anglès, alemany o francès comercial.  
- Informàtica aplicada a la gestió comercial i ofimàtica.  
- Règim fiscal de les PIME.  
- Règim laboral de les PIME.  
- Qualitat aplicada al comerç.  
- Imatge de l'establiment comercial.  
I es destinaran a alguns dels objectius següents:  
a) Formació contínua: facilitar l'adaptació dels professionals, empresaris i empleats als canvis produïts en el sector de la distribució.   
Es consideraran inclosos en aquest objectiu tots els professionals, empresaris o empleats que es troben en actiu, amb independència del sector en el qual desenvolupen la seua activitat.  
b) Inserció d'aturats de llarga durada: aconseguir la inserció professional dels desocupats de llarga durada, majors de 25 anys.   
Es consideraran inclosos en aquest objectiu tots els desocupats nascuts amb anterioritat al dia 1 de gener de 1972, que es troben un any com a mínim en situació de desocupació o bé, tot i que es troben en aquesta situació un període de temps menor, corren el risc de convertir-se en aturats de llarga durada.  
c) Inserció de joves: accés al sector de desocupats menors de 25 anys, com també la igualtat d'oportunitats entre homes i dones.  
Es consideraran inclosos en aquest objectiu tots els desocupats nascuts a partir del dia 1 de gener de 1972.  
2. Les ajudes que s'estableixen en aquesta ordre es materialitzaran en la subvenció de les següents accions formatives:  
a) El nombre de mòduls de 50 hores, segons l'objectiu en què s'inclouen, seran com a màxim:  
Objectiu  
 Inserció d'aturats  
 Formació contínua de llarga durada Inserció de joves   
   
 426 332 290   
   
El cost del mòdul es calcularà aplicant el coeficient 1.000 pessetes per hora/alumne fins un màxim de 20.000 pessetes per hora. En els cursos que cada alumne utilitze un ordinador el mòdul serà de 1.250 pessetes per hora/alumne amb el mateix màxim de 20.000 pessetes per hora.  
b) Les entitats sol·licitants podran proposar la realització de cursos de durada superior als mòduls establerts, mitjançant la unió de fins tres mòduls dins d'un mateix objectiu.   
c) Excepcionalment també podran realitzar-se accions que promoguen experiències formatives d'ensenyament a distància.  
d) Així mateix i amb caràcter excepcional podran considerar-se aquelles accions formatives que, a criteri de la Direcció General de Comerç, per les pròpies característiques propicien la no concurrència dels mòduls establerts. En particular, aquest criteri serà aplicable a la realització de cursos tipus màster de durada superior a les 400 hores lectives.  
3. Els conceptes subvencionables i els percentatges màxims corresponents seran els següents:  
a) Publicitat: 10%  
b) Professorat: 75%  
c) Direcció i coordinació: 15%  
d) Material didàctic: 10%  
e) Lloguer o utilització de béns mobles i immobles de qualsevol tipus: 10%  
En qualsevol cas, la suma dels conceptes del pressupost definitivament proposat per l'entitat, no podrà superar la quantitat resultant d'aplicar els mòduls previstos en l'apartat 2 a) d'aquest article.  
Article 3. Beneficiaris de les ajudes  
Podran ser beneficiaris d'ajudes les entitats públiques i privades sense fi de lucre, associacions de comerciants i col·legis professionals.  
Article 4. Presentació de sol·licituds i termini  
1. Les sol·licituds per a l'obtenció de les ajudes regulades per aquesta ordre, hauran d'adreçar-se a la Direcció General de Comerç i es presentaran en l'imprès normalitzat als serveis territorials de Comerç corresponents, o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Les sol·licituds hauran d'anar acompanyades dels documents que a continuació s'indiquen:  
a) Documentació acreditativa i identificativa del sol·licitant i, si s'escau, del representant legal.  
b) Declaració responsable que el sol·licitant es troba al corrent en el compliment de les obligacions fiscals i davant la Seguretat Social, en els termes previstos en la normativa vigent.  
c) Memòria explicativa de les característiques de l'acció formativa que s'ha de desenvolupar, que comprendrà almenys:  
- Programa formatiu, material didàctic, horari i calendari, localitat i domicili de realització del curs.  
- Relació de professorat amb el currículum, el qual necessàriament haurà de tenir titulació universitària o, alternativament, per a cursos d'especialització professional, acreditar una experiència d'almenys cinc anys en l'esmentada activitat, a través de les cotitzacions al règim corresponent de la Seguretat Social com també l'alta en l'Impost sobre Activitats Econòmiques, en els casos que siga procedent.  
- A quin objectiu dels detallats en l'article 2.2 s'adreça cada curs.  
- Pressupost detallat per partides.  
d) Declaració d'altres ajudes públiques sol·licitades o concedides per al mateix projecte, si n'hi haguera.  
3. El termini de presentació de sol·licituds serà d'un mes a partir de la publicació d'aquesta ordre en el Diari Oficial de la Generalitat Valenciana.  
4. Els sol·licitants podran executar els projectes una vegada presentada la sol·licitud, sense esperar que la concessió de l'ajuda es produïsca i sense que això prejutge la decisió que finalment s'hi adopte. No obstant això, els cursos acollits a aquesta possibilitat no podran haver acabat amb anterioritat a l'acabament del termini de resolució establert en aquesta ordre.  
Article 5è. Criteris d'avaluació de les sol·licituds  
Per a la concessió de les ajudes es valorarà:  
- Els factors que garanteixen la qualitat de la formació.  
- La trajectòria de l'entitat sol·licitant en convocatòries anteriors.  
- El programa formatiu.  
- El material didàctic.  
- El nivell del professorat, especialment.  
- Altres factors que, proposats per l'entitat sol·licitant, puguen ser d'importància en la consecució dels objectius del curs.  
Article 6. Resolució de la concessió d'ajudes  
1. La Direcció General de Comerç podrà demanar al sol·licitant l'aportació addicional d'altres documents o dades complementaris que considere necessaris per resoldre la sol·licitud presentada, els quals hauran d'aportar-se en un termini màxim de deu dies hàbils comptats a partir de l'endemà de la notificació. Transcorregut aquest, es considerarà desistit en la petició i s'arxivarà sense més tràmit, en compliment del que estableix l'article 71 de la Llei 30/1992, de 26 de novembre.  
2. Vista la proposta formulada per la Comissió de Suports a la Comercialització, el conseller d'Indústria i Comerç dictarà la resolució de concessió de l'ajuda, on es fixarà expressament la quantia i s'incorporarà, si s'escau, les condicions, obligacions i determinacions accessòries a què s'haja d'ajustar el beneficiari. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Així mateix, podran establir-se terminis parcials perquè el beneficiari execute com a mínim un determinat percentatge del projecte i per a la justificació del compliment d'altres condicions.  
3. El termini màxim per a resoldre les sol·licituds que es formulen per a la concessió de les ajudes que s'estableixen en aquesta ordre, serà d'un mes comptat des de la data d'acabament del termini de presentació de les sol·licituds.  
Transcorregut el termini sense que hi haja recaigut resolució, s'entendrà desestimada la sol·licitud de concessió de l'ajuda, en els termes previstos en els articles 43 i 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 7. Resolució d'incidències  
1. L'òrgan competent per a la concessió de les ajudes previstes en aquesta ordre, resoldrà les incidències que es produïsquen amb posterioritat a l'esmentada concessió, i en especial els supòsits de:  
- Canvis de titularitat.  
- Canvis d'ubicació.  
- Pròrrogues per a l'execució del projecte i per al compliment de les condicions particulars de la concessió, amb caràcter excepcional.  
- Modificacions justificades del projecte inicial.  
- Pròrrogues del termini per a l'aportació de documents acreditatius de l'execució del projecte a l'efecte de liquidació de l'ajuda.  
2. El beneficiari haurà de comunicar, en qualsevol moment de la vigència de l'expedient, altres ajudes públiques que haguera obtingut o sol·licitat per al mateix projecte amb posterioritat a la data de presentació de la sol·licitud.  
Article 8. Control de les accions  
1. La Direcció General de Comerç realitzarà el control i seguiment de les accions a través de les comprovacions que considere necessàries.  
2. El beneficiari estarà obligat, quan així ho determine la corresponent resolució de concessió de l'ajuda, a assabentar la Direcció General de Comerç de l'inici dels cursos.  
3. El beneficiari estarà obligat a sotmetre's a les actuacions de control financer de la Intervenció General, pel que fa a les subvencions o ajudes concedides.   
Article 9. Liquidació de les ajudes  
1. La liquidació de les ajudes s'efectuarà una vegada executat el projecte en la totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda.  
2. A l'efecte del que estableix el punt anterior, els beneficiaris, en el termini d'un mes des de l'execució del projecte en la totalitat o en les fases previstes, i en tot cas amb anterioritat al 15 d'octubre de 1997, i llevat que per circumstàncies concurrents s'assenyale un termini diferent en la resolució de concessió de l'ajuda, hauran de presentar:  
a) Factures de la despesa efectuada, que hauran de ser independents per a cadascun dels cursos i estar expedides d'acord amb la normativa vigent.  
Quan es tracte de despeses pròpies de l'entitat organitzadora, serà suficient a efectes justificatius, l'expedició per part de l'entitat beneficiària dels corresponents certificats de despesa i no es podrà en aquest cas superar el 15% de l'ajuda.   
b) Documentació acreditativa que el sol·licitant es troba al corrent en el compliment de les obligacions fiscals i davant la Seguretat Social en els termes previstos en la normativa vigent, en relació amb el moment de l'atorgament de l'ajuda.  
c) Relació nominativa dels alumnes, amb fotocòpia del DNI i amb la justificació de l'objectiu de l'article 2.1 al qual pertany cadascun. L'esmentada documentació es realitzarà exclusivament mitjançant la presentació dels documents que seguidament s'indiquen:  
\* Formació contínua: Impost d'Activitats Econòmiques, si es tracta de professionals o empresaris autònoms, i document de cotització a la Seguretat Social model TC 2 de l'empresa on presta els seues serveis, si es tracta d'empleats i treballadors per compte d'altri.  
\* Inserció d'aturats de llarga durada i inserció de joves: targeta de demanda d'ocupació.  
d) Acreditació, si s'escau, del compliment de les obligacions i condicions que s'hagueren establert en la resolució.  
3. La Direcció General de Comerç, vista la documentació aportada com també les dades d'assistència al curs emetrà certificat de conformitat total o parcial amb els objectius del projecte aprovat, que servirà de base per a la liquidació de la subvenció concedida.   
La justificació insuficient, per menor quantia o defectuosa, de les despeses de realització del curs donarà lloc a la corresponent minoració de la subvenció concedida.  
Així mateix, les dades d'assistència, calculades d'acord amb la documentació aportada per l'entitat organitzadora i amb les visites d'inspecció que pogueren practicar-se, quan no hi haja causa justificada, donaran lloc a la minoració de la subvenció inicialment concedida quan la quantitat resultant d'aplicar el mòdul de subvenció corresponent a cada alumne per la quantitat estimada com a assistència mitjana al curs resultara inferior a les despeses efectivament justificades. No obstant això, l'assistència d'alumnes als cursos programats podrà augmentar o disminuir fins un 15%, sense que, per aquest motiu, es modifique l'import de la subvenció.  
Article 10. Pagament avançat de les ajudes  
Per a les ajudes previstes en aquesta ordre, podrà avançar-se el pagament de l'ajuda amb anterioritat a la realització del projecte en un 40% de l'import concedit, desprès de la presentació prèvia per part del beneficiari d'un aval bancari per la quantia avançada, constituït d'acord amb la normativa vigent, als serveis territorials de la Conselleria d'Economia i Hisenda.  
Article 11. Obligacions del beneficiari  
1. L'entitat beneficiària no podrà contractar amb tercers la totalitat de les partides que conformen el contingut del curs i haurà de reservar-se'n necessàriament, almenys, la direcció i coordinació.  
2. Les despeses derivades de la realització d'activitats formatives subvencionades d'acord amb el que disposa aquesta ordre seran objecte de registres comptables independents en la comptabilitat general de l'entitat organitzadora, que facilitarà l'accés a aquests del personal de la Direcció General de Comerç i de la Intervenció General quan hi siga requerida.  
3. L'alteració d'alguna de les característiques del projecte aprovat com l'incompliment de les condicions i els terminis establerts en la resolució, la falta de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en conjunt superen els límits establerts, podrà donar lloc a la minoració de la subvenció concedida.  
4. L'incompliment per part del beneficiari de qualsevol dels requisits, les condicions i la resta de circumstàncies que donaren lloc a l'atorgament de la subvenció, la variació de la finalitat de l'actuació o la falta de justificació de la realització del projecte, donarà lloc a la incoació, per part de l'òrgan competent per a la concessió de les ajudes, del corresponent expedient que podrà finalitzar, si s'escau, amb la revocació de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.  
5. La publicitat i difusió dels programes haurà de fer-se d'acord amb les normes que en el moment de l'aprovació s'indiquen i haurà de constar necessàriament el patrocini del Fons Social Europeu i de la Conselleria d'Indústria i Comerç de la Generalitat Valenciana.  
DISPOSICIONS ADDICIONALS  
Primera  
Per a l'exercici 1997, i de conformitat amb el que estableix la Llei 4/1996, de 30 de desembre, de Pressupostos de la Generalitat Valenciana, les ajudes previstes en aquesta ordre es finançaran a càrrec de la secció 11, programa 622.10, Ordenació i Promoció Comercial, línia 402, codi 148, per un import global de 144.870.659 pessetes.  
Segona  
En el supòsit que els documents exigits que hagen d'acompanyar la sol·licitud de concessió d'ajudes ja estigueren en poder de qualsevol òrgan de l'administració actuant, el sol·licitant podrà acollir-se al que s'estableix en l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o la dependència en què es presentaren o, si s'escau, s'emeteren i sempre que no hagen transcorregut més de cinc anys des de l'acabament del procediment al qual corresponen.  
En els supòsits d'impossibilitat material d'obtenir el document, l'òrgan competent podrà requerir-ne al sol·licitant la presentació o, si de cas hi mancara, l'acreditació per uns altres mitjans dels requisits a què es refereix el document.  
DISPOSICIONS FINALS  
Primera  
Es faculta la Direcció General de Comerç perquè dicte les resolucions necessàries per al desplegament, l'eficàcia i l'execució d'aquesta ordre.  
Segona  
Aquesta ordre entrarà en vigor el dia de la publicació en el Diari Oficial de la Generalitat Valenciana.  
València, 24 de gener de 1997  
El conseller d'Indústria i Comerç,  
DIEGO SUCH PÉREZ